KIRJALLINEN KYSYMYS E-2043/98

esittäjä(t): Nikitas Kaklamanis (UPE) komissiolle

(7. heinäkuuta 1998)

Aihe: Kosmeettisten tuotteiden eläinkokeet

Euroopan komissio on lykännyt - mikä on todella käsittämätön teko - vuoteen 2000 kosmeettisten tuotteiden eläinkokeet kieltävän direktiivin voimaantuloa. Euroopan parlamentti on jo hyväksynyt tämän direktiivin ja kosmeettisten tuotteiden eläinkokeet piti kieltää tammikuusta 1998 alkaen. Asia on poikkeuksellisen tärkeä, sillä eläinten kärsimä kidutus on erittäin julmaa, ja kokeiden tarkoituksenmukaisuus epäilyksenalaista, sillä kosmetiikkateollisuudella on jo käytettävissään vaihtoehtoisia testausmenetelmiä.

Pyytäisin saada tietää Euroopan komissiolta: Mitkä ovat syyt edellä mainitun direktiivin voimaantulon lykkäämiseen, sekä mitä vaihtoehtoisia toimenpiteitä komissio on toteuttanut, jotta vältyttäisiin siltä, että kosmetiikkateollisuus jatkaa eläinten sadistista kohtelua?

Komission jäsenen Martin Bangemanninkomission puolesta antama vastaus

(21. syyskuuta 1998)

Kosmeettisia valmisteita koskevan direktiivin kuudennessa muutoksessa (neuvoston direktiivi 93/35/ETY, annettu 14 päivänä kesäkuuta 1993, kosmeettisia valmisteita koskevan jäsenvaltioiden lainsäädännön lähentämisestä annetun direktiivin 76/768/ETY muuttamisesta kuudennen kerran(1)) säädetään kosmeettisten valmisteiden markkinoille saattamisen kieltämisestä 1 päivän tammikuuta 1998 jälkeen, jos valmisteissa on eläinkokeilla testattuja ainesosia tai niiden yhdistelmiä. Direktiivissä tähdennetään kuitenkin, että kuluttajalle on tarjottava sellainen suojelun taso, joka vastaa eläinkokeiden tuloksena saavutettavaa kuluttajansuojaa. Lisäksi direktiivissä säädetään, että komissiolla on mahdollisuus antaa ehdotus kyseisen määräajan lykkäämisestä, jos vaihtoehtoisia menetelmiä ei ole kehitetty ja laillisesti hyväksytty.

Komissio tarkasteli perusteellisesti edistystä vaihtoehtoisten menetelmien kehittämisessä ja ehdotti sen seurauksena kiellon täytäntöönpanon lykkäämistä. Lykkäyksen ensisijainen syy on se, että kosmeettisia valmisteita koskevan jäsenvaltioiden lainsäädännön lähentämisestä annetun neuvoston direktiivin 76/768/ETY(2) tärkein tavoite on ihmisten terveyden suojeleminen. Jotta voidaan arvioida kosmeettisissa valmisteissa käytettävien ainesosien ja niiden yhdistelmien turvallisuus ihmisten terveydelle, on välttämätöntä tehdä tiettyjä toksisuustestejä. Vaihtoehtoisten menetelmien kehittäminen, validointi ja hyväksyminen osoittautui tutkijoille äärimmäisen vaikeaksi haasteeksi, ja varsinkin kehitystyön ja validoinnin vaatima aika oli arvioitu liian lyhyeksi. Eläinkokeille vaihtoehtoisten menetelmien tutkimuksessa on edistytty huomattavasti erityisesti niiden määrityskohtien osalta, joilla on merkitystä kosmeettisten valmisteiden kannalta. Vaihtoehtoisia testausmenetelmiä ei ole kuitenkaan validoitu tieteellisesti, eikä taloudellisen yhteistyön ja kehityksen järjestö ole vahvistanut suuntaviivoja toksisuustestien tekemisestä muilla menetelmillä kuin eläinkokeilla.

Vaikka ei voitu ennakoida, milloin ihmisten terveydelle mahdollisesti vaarallisten ainesosien ja niiden yhdistelmien vaihtoehtoiset testausmenetelmät olisivat käytettävissä kaikkia toksisuustestauksessa käytettäviä määrityskohtia varten, tilanteen tieteellistä uudelleenarviointia ei myöskään voitu viivästyttää. Näin ollen 17 päivänä huhtikuuta 1997 annetulla komission direktiivillä 97/18/EY(3) lykätään kieltoa, joka koskee kosmeettisten valmisteiden ainesosien tai niiden yhdistelmien testaamista eläinkokeilla, 30 päivään kesäkuuta 2000. Tärkeintä on kuitenkin se, ettei annetulla direktiivillä mitenkään rajoiteta tavoitetta, jonka mukaan on vähennettävä eläinkokeissa käytettävien eläinten määrää ja niiden kärsimyksiä. Komissio sitoutui tässä yhteydessä edistämään vaihtoehtoisten menetelmien tutkimusta ja validointia. Komissio rahoittaa jatkossakin useita tutkimusohjelmia, joissa kehitetään vaihtoehtoisia testausmenetelmiä eläinkokeille, ja jatkaa Euroopan vaihtoehtoisten menetelmien validointikeskuksessa (European centre for the validation of alternative methods, ECVAM) tehtävää validointityötä.

Kosmetiikka-alalla tehdään edelleen joitakin eläinkokeita kuluttajansuojan varmistamiseksi, mutta tällaiset kokeet on tehtävä kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24 päivänä marraskuuta 1986 annetun neuvoston direktiivin 86/609/ETY(4) säännösten mukaisesti. Tämän direktiivin tarkoituksena on minimoida eläinkokeiden määrä ja varmistaa, että eläimet saavat riittävän hoidon ja että niille aiheutetaan kärsimystä mahdollisimman vähän, jos sitä ei ole mahdollista kokonaan välttää.

(1) EYVL L 151, 23.6.1993.

(2) EYVL L 262, 27.9.1976.

(3) EYVL L 114, 1.5.1997.

(4) EYVL L 358, 18.12.1986.